SL Uradni list Evropske unije C 59/7

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 59/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„NERETVANSKA MANDARINA“

Št. EU: HR-PDO-0005-01225-8.5.2014

ZOP ( X ) ZGO ( )

1. Ime

„Neretvanska mandarina“

2. Država članica ali tretja država

Republika Hrvaška

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Neretvanska mandarina“ je plod mandarine, ki pripada sortni skupini Unshiu-Satsuma (Citrus Unshiu Marcovitch). Po botanični sistematiki pripada družini Rutacea, poddružini Aurantioideae, rodu Citrus in vrsti Citrus reticulata Blanco.

Plod mandarine „Neretvanska mandarina“ je sadež z mesnatimi krhlji (hisperidum) in lupino, ki se z lahkoto odvaja od sredice. Užitni del ploda je sočen, brez pečk, oranžne barve in razdeljen na krhlje, ki se med seboj z lahkoto ločijo. Delež karotenoidov v užitnem delu ploda mandarine „Neretvanska mandarina“ znaša od 15,50 mg/kg do 26 mg/kg. Sadež je blago kiselkastega in osvežujočega okusa s sladkasto noto glede na trenutno razmerje sladkorja in kisline v plodu. Plod je lahko sploščene do okroglo sploščene oblike. Barva lupine ploda je spremenljiva, odvisna pa je od stopnje zrelosti. Na začetku zorenja je lupina ploda svetlo zelene barve, ki se postopoma spremeni v svetlo rumeno in zlato rumeno, nato pa v oranžno, ko je plod popolnoma zrel. Ima blag, uravnotežen in osvežujoč vonj, ki postane intenziven šele, ko se lupina poškoduje ali olupi, tako da se sprostijo aromatske spojine.

Kakovost mandarine „Neretvanska mandarina“ je določena na podlagi naslednjih parametrov:

— delež sadnega soka mora biti vsaj 40 %;

— delež skupnih kislin v plodu mora biti med 0,7 % in 1,3 %;

— najmanjše dovoljeno razmerje sladkorja in kisline v plodu mandarine „Neretvanska mandarina“ je 7:1 (TSS/TA);

— plod mandarine „Neretvanska mandarina“ je lahko v velikosti od kalibra 1-XX do kalibra 4.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebni proizvodni postopki, ki jih je treba izvajati na opredeljenem geografskem območju

Vse faze proizvodnje mandarine „Neretvanska mandarina“ od proizvodnje razmnoževalnega materiala do obiranja mandarin morajo potekati na geografskem območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Plodovi se zbirajo v zaboje (gajbe) do 30 kg, ki se nato zlagajo na palete ter dostavljajo v prodajne in distribucijske centre. Plodovi se v navedenih centrih pripravljajo po naslednjem zaporedju: začetna kontrola kakovosti in sledljivosti, dozorevanje plodov (če je potrebno), kalibriranje, voskanje z razpršilcem, sušenje, hlajenje na temperaturi 5 °C–8 °C ter nato še končna kontrola kakovosti in sledljivosti. Priprava plodov mandarine „Neretvanska mandarina“ za trg (od trenutka prihoda plodov v prodajne centre do trenutka odpreme) lahko poteka največ 5 dni ali 120 ur.

3.6 Posebna pravila za označevanje proizvoda, za katerega se uporablja registrirano ime

Na vsakem pakiranju proizvodov, ki se daje na trg, je treba razločno navesti ime proizvoda „Neretvanska mandarina“. Ime se mora po velikosti, tipu in barvi črk (tipografiji) jasneje razlikovati od katerega koli drugega napisa na pakiranju. Na deklaraciji končnega proizvoda je treba prav tako razločno navesti serijsko številko („Lot broj“), s katero se zagotavlja sledljivost in ki v vsakem trenutku omogoča povezavo s proizvajalcem.

4. Kratka opredelitev geografskega območja

Geografsko območje doline Neretve, na katerem se prideluje mandarina „Neretvanska mandarina“, na severu meji na Bosno in Hercegovino, na jugu pa je omejeno z obalno črto Jadranskega morja. Z vzhodne, jugovzhodne in s severozahodne strani je dolina Neretve razmejena z verigo Dinarskega gorstva. Območje pridelave mandarine „Neretvanska mandarina“ zajema mesta Metković, Opuzen in Ploče ter občine Slivno, Kula Norinska in Zažablje.

5. Povezanost z geografskim območjem

Mikroklimo na tem območju opredeljuje bližina morja, ki blaži nizke zimske in visoke poletne temperature. Povprečna letna temperatura v desetletnem obdobju (2002–2012) na območju doline Neretve je bila 15,8 °C. Povprečna zimska temperatura je 7,25 °C. Relativna vlažnost zraka je zelo pomemben bioklimatski dejavnik, saj je skupaj s temperaturo zraka in vetrom bistvena za pravilen prehod med vegetativnimi in generativnimi fazami rasti dreves mandarin. Povprečna relativna vlažnost zraka (desetletno povprečje) je 69 %. Izobilje voda, jezer in rečnih tokov, prepredenih s kanali in jarki, ki so nastali z ročno ekstenzivno melioracijo, je glavna značilnost območja doline Neretve, zaradi katere je to območje tudi s hidrološkega vidika edinstveno. Maksimalna oddaljenost plantaž mandarin vrste „Neretvanska mandarina“ od naravnega vodnega vira je približno 500 metrov. Navedene hidrološke lastnosti območja vplivajo na visoko raven podzemnih voda in povišano relativno vlažnost zraka, kar se še zlasti odraža v obdobju zorenja plodov (september, oktober, november), kadar je optimalna oskrba rastlin z vodo izjemno pomembna za kakovost plodov. Za območje doline Neretve so značilna aluvialna naplavinska tla z izrazito heterogeno sestavo. Prevladujeta ilovnato-peščena in peščeno-glinasto-ilovnata prst z izrazitim kapilarnim omrežjem, ki sta ugodni za rast mandarin.

Zaradi navedenih naravnih lastnosti območja gojenja je za plod mandarine „Neretvanska mandarina“ značilna tanka, gladka lupina, ki se zlahka lupi, je brez pečk, krhlji pa se med seboj z lahkoto ločijo.

Užitni del ploda je zlato-rumene barve, ki glede na stopnjo zrelosti prehaja v oranžno, kar je povezano z visoko vsebnostjo karotenoidov. Visoka vsebnost karotenoidov v užitnem delu ploda je ena od glavnih značilnosti mandarin z območja Neretve. Na podlagi rezultatov opravljenih analiz vzorcev mandarine „Neretvanska mandarina“ je ugotovljeno, da so vrednosti koncentracije karotenoidov v mesu sadežev nad povprečnimi (Dragović-Uzelac V. et al. 2012: Određivanje specifičnih svojstava Neretvanske mandarine (Citrus reticulata L.) zbog zaštite geografskog podrijetla (GI), Prehrambeno - biotehnološki fakultet, Zagreb). Plod mandarine „Neretvanska mandarina“ se poleg tega odlikuje po visoki vsebnosti soka v užitnem delu ploda, visoki vsebnosti suhe snovi ter skladnem razmerju sladkorja in kisline, zaradi česar ima posebne organoleptične značilnosti oz. osvežujoči okus in izrazito aromo. Plantažno gojenje mandarin se je v dolini Neretve začelo po melioracijah v letih 1961 in 1962. V cerkvenih zapisih (župnijski urad Sv. Ilija v mestu Metković) je navedeno, „da je bil pridelek mandarin leta 1971 kljub veliki suši na območju doline Neretve ocenjen na 900 ton“. To pomeni, da je „Neretvanska mandarina“ specifičen proizvod, na posebnosti katerega poleg interakcije okolja (podnebje, položaj in relief) vpliva tudi tradicija proizvodnje. Dolina Neretve v geografskem smislu predstavlja eno od treh najsevernejših območij gojenja agrumov v Evropi. To dejstvo v veliki meri določa strukturo pridelave in izbiro cepilne podlage, kar nenazadnje določa ključne elemente kakovosti ploda. Vsi komercialni nasadi mandarin vrste „Neretvanska mandarina“ so cepljeni na podlago vrste Poncirus trifoliata, ki je izbrana kot obvezna vrsta zaradi niza prednosti, ki se neposredno odražajo v kakovosti in zgodnjem zorenju plodov. Razen tega bližina morja močno vpliva na dnevna nihanja temperature zraka (dan/noč), zlasti jeseni, kadar je temperatura morja pogosto višja od temperature zraka okolice. Navedena temperaturna nihanja neposredno vplivajo na obarvanost ploda, vsebnost karotenoidov v mesu sadeža ter bolj izenačeno in zgodnejše zorenje plodov. Dolgoletna, tj. več kot 80-letna tradicija gojenja ter uporaba novih znanj in tehnologij sta bistveno prispevali ne samo k širjenju gojenja mandarin v dolini Neretve v preteklem desetletju, temveč tudi k izboljšanju kakovosti. Kljub številnim spremembam v kmetijski tehnologiji so ohranjeni vsi pomembni elementi območja in tradicionalne pridelave. To se predvsem nanaša na ključna pomotehnična dela (obrezovanje, oblikovanje krošnje, odstranjevanje divjih poganjkov, odstranjevanje plodov v mladih nasadih), ki se še vedno opravljajo izključno ročno.

Sklic na objavo specifikacije proizvoda

(drugi pododstavek člena 6(1) te uredbe)

http://www.mps.hr/UserDocsImages/HRANA/NER%20MANDARINA/Izmijenjena%20Specifikacija%20proizvoda.pdf

(1) UL L 343, 14.12.2012, str. 1.